21-årige Kristian Bak Hansen fra Hjørring arbejder i disse dage på højtryk. Det gør han faktisk tit, for som han siger: - Jeg arbejder ret meget, men det er nok også derfor, jeg er kommet dertil, hvor jeg er. Han er ved at uddanne sig til flisemurer ved Hæstrup Murerforretning, og dertil kommer det, at han har deltaget i DM i Skills og om lidt skal deltage i EuroSkills - men først skal han lige til en tredje konkurrence, Alpencup til Schweiz, hvor han skal konkurrere med andre flisemurere fra 11 lande. Familien nyder godt af træningen Der satser han på at vinde førstepladsen. For lige nu er han en af de bedste i Danmark. - Det er sgu meget fedt. Jeg har kæmpet for at blive nummer et i et par år, så jeg er rimelig stolt over mig selv, siger han. Har du overhovedet tid til et liv ved siden af? - Nej, det synes jeg ikke rigtig selv, siger han. Men han er stolt. Og der er da også nogen, der nyder godt af det. For både forældrenes hus og hans storebrors hus har han lagt mange timer i. Rudi Damkjær, der er kommunikationschef ved SkillsDenmark, fortæller, at nogle af de 21 unge lærlinge, der skal deltage i EuroSkills, tager fri for at træne op til konkurrence. Nogle gør det i ugevis op til. - De træner seriøst, og de går efter guldet. Det er også den største faglige oplevelse i deres liv, siger han. Kristian Bak Hansen og Frederik Bak Worm fra Region Nordjylland deltager i EuroSkills 2023 i Gdansk i Polen til september. De to unge fagatleter er en del af det danske skillslandshold, der samlet består af 21 unge, der skal konkurrere i 20 forskellige fag til EuroSkills 2023 - europamesterskabet for unge faglærte.

Referat:
Der er ikke meget tid til snak, for Kristian Bak Hansen fra Hjørring har travlt med at dygtiggøre sig.